7. ข้อพิพาททางกฎหมาย

บริษัท ไรมอน แลนด์ จำกัด (มหาชน) ไม่มีคดีข้อพิพาททางกฎหมายใดๆ ค้างอยู่ในปัจจุบัน
อย่างไรก็ดี มีบริษัทย่อยและบริษัทร่วมบางแห่ง
ยังคงมีคดีข้อพิพาททางกฎหมายระหว่างการดำเนินการ ดังนี้

7.1 บริษัท ชะอำ แคมปัส ซิตี้ จำกัด (ไรมอน แลนด์ ถือหุ้น 99.99%)

ในส่วนของบริษัท ชะอำ แคมปัส ซิตี้ จำกัด ซึ่งเป็นบริษัทย่อยนั้น
ได้นำที่ดินที่เป็นกรรมสิทธิ์ค้ำประกันหนี้เงินกู้ของตนเองต่อเจ้าหนี้ร่วม 2 ราย โดยเจ้าหนี้ร่วมรายที่
1 ได้ยื่นฟ้องต่อศาลแพ่งกรุงเทพใต้เมื่อวันที่ 2 กรกฏาคม 2540 และศาลได้มีคำพิพากษาเมื่อวันที่
29 มกราคม 2542 ให้บริษัท ชะอำ แคมปัส ซิตี้ จำกัด ชำระหนี้จำนวนเงินรวม 120 ล้านบาท
พร้อมดอกเบี้ยในอัตราร้อยละ 15.75 ต่อปี ของเงินต้น 115 ล้านบาท
นับถัดจากวันฟ้องให้แก่เจ้าหนี้ร่วมรายที่ 1 และต่อมาเมื่อวันที่ 8 สิงหาคม 2543 เจ้าหนี้ร่วมรายที่
2 ได้ยื่นฟ้องต่อศาลแพ่งกรุงเทพใต้ ในมูลหนี้รวมประมาณ 242 ล้านบาท

นอกจากนี้ บริษัท ชะอำ แคมปัส ซิตี้ จำกัด
ยังได้นำที่ดินแปลงดังกล่าวค้ำประกันหนี้ให้แก่อดีตกรรมการและ ผู้ถือหุ้นของบริษัทรวม 3 ราย
(โดยเป็นการจดทะเบียนจำนองเพิ่มหลักทรัพย์โดยไม่เพิ่มวงเงินของสัญญาจำนองอันดับ 2)
และเจ้าหนี้ได้ยื่นฟ้องต่อศาลแพ่ง จังหวัดนนทบุรี และศาลแพ่งกรุงเทพใต้ เมื่อวันที่ 30 สิงหาคม
2543, 29 กันยายน 2543 และ 30 ตุลาคม 2543 ในมูลหนี้ค้ำประกัน มูลหนี้ ณ
วันฟ้องจำนวนรวมประมาณ 536 ล้านบาท ทั้งนี้ ที่ดินของบริษัท ชะอำ แคมปัส ซิตี้ จำกัด
มีมูลค่าตามราคาประเมินเมื่อวันที่ 14 สิงหาคม 2545 ประมาณ 179 ล้านบาท

ต่อมา เมื่อวันที่ 8 กรกฎาคม 2545 บริษัท ชะอำ แคมปัส ซิตี้ จำกัด
ได้เข้าสู่กระบวนการฟื้นฟูกิจการ และเจ้าหนี้ร่วมรายที่ 1 ของบริษัท ชะอำ แคมปัส ซิตี้ จำกัด
ได้ยื่นขอรับชำระหนี้ในคดีฟื้นฟูกิจการในมูลหนี้เงินกู้พร้อมดอกเบี้ยค้างชำระถึงวันที่ 8 กรกฏาคม
2545 เป็นจำนวนเงินรวมประมาณ 209 ล้านบาท และเจ้าหนี้ร่วมรายที่ 2
ได้ยื่นขอรับชำระหนี้ในคดีฟื้นฟูกิจการในมูลหนี้เงินกู้พร้อมดอกเบี้ยค้างชำระถึงวันที่ 8 กรกฏาคม
2545 เป็นจำนวนเงินรวมประมาณ 284 ล้านบาท
และเจ้าหนี้ค้ำประกันได้ยื่นขอรับชำระหนี้ในคดีฟื้นฟูกิจการในมูลหนี้ค้ำประกัน
เป็นจำนวนเงินรวมประมาณ 621 ล้านบาท
ซึ่งยอดหนี้ทั้งหมดได้ถูกรวมเป็นยอดหนี้ตามแผนฟื้นฟูกิจการของบริษัท ชะอำ แคมปัส ซิตี้ จำกัด
ต่อมาเมื่อวันที่ 18 ธันวาคม 2545 บริษัท ชะอำ แคมปัส ซิตี้ จำกัด
ได้นำส่งแผนฟื้นฟูกิจการต่อเจ้าพนักงานพิทักษ์ทรัพย์ และเมื่อวันที่ 13 กุมภาพันธ์ 2546
ที่ประชุมเจ้าหนี้ได้มีมติไม่ยอมรับแผนฟื้นฟูกิจการ ตามมาตรา 90/46 และมาตรา 6
แห่งพระราชบัญญัติล้มละลาย พ.ศ. 2483
และศาลล้มละลายกลางได้มีคำสั่งยกเลิกการฟื้นฟูกิจการของ บริษัท ชะอำ แคมปัส ซิตี้ จำกัด
เมื่อวันที่ 24 มีนาคม 2545

อย่างไรก็ดี เมื่อแผนฟื้นฟูกิจการไม่ผ่านการอนุมัติจากเจ้าหนี้ อีกทั้ง
ในแผนฟื้นฟูกิจการของบริษัทไรมอน แลนด์ จำกัด (มหาชน) ได้กำหนดให้ขายเงินลงทุนในบริษัท
ชะอำ แคมปัส ซิตี้ออกไป แต่ไม่มีผู้สนใจซื้อเงินลงทุนดังกล่าว ดังนั้น เมื่อวันที่ 19 กุมภาพันธ์ 2546
บริษัท ไรมอน แลนด์ แพลนเนอร์ จำกัด ในฐานะผู้บริหารแผนฟื้นฟูกิจการของบริษัท
ในฐานะผู้ถือหุ้นรายใหญ่ของ บริษัท ชะอำ แคมปัส ซิตี้ จำกัด จึงมีมติให้เลิกบริษัท ชะอำ แคมปัส
ซิตี้ จำกัด และทำการชำระบัญชีต่อไป และเมื่อวันที่ 11 มิถุนายน 2546
ที่ประชุมวิสามัญผู้ถือหุ้นของบริษัท ชะอำ แคมปัส ซิตี้ จำกัด ได้มีมติให้เลิกบริษัท และเมื่อวันที่ 26
สิงหาคม 2546 ผู้ชำระบัญชีได้ยื่นคำร้องต่อศาลล้มละลายกลางเพื่อขอให้บริษัท ชะอำ แคมปัส ซิตี้
จำกัด ล้มละลาย และศาลได้มีคำสั่งพิทักษ์ทรัพย์เด็ดขาดในวันเดียวกัน

ทั้งนี้ เจ้าหนี้ร่วมรายที่ 1 ของบริษัท ชะอำ แคมปัส ซิตี้ จำกัด
ได้ยื่นขอรับชำระหนี้ในคดีล้มละลายในมูลหนี้เงินกู้ พร้อมดอกเบี้ยค้างชำระถึงวันที่ 26 สิงหาคม
2546 เป็นจำนวนเงินรวมประมาณ 231 ล้านบาท และเจ้าหนี้ร่วมรายที่ 2
ได้ยื่นขอรับชำระหนี้ในคดีล้มละลายในมูลหนี้เงินกู้พร้อมดอกเบี้ยค้างชำระถึงวันที่ 26 สิงหาคม 2546
เป็นจำนวนเงินรวมประมาณ 308 ล้านบาท
และเจ้าหนี้ค้ำประกันได้ยื่นขอรับชำระหนี้ในคดีล้มละลายในมูลหนี้ค้ำประกัน
เป็นจำนวนเงินรวมประมาณ 636 ล้านบาท

อย่างไรก็ดี การชำระบัญชีโดยผ่านกระบวนการล้มละลายดังกล่าวนั้น บริษัท ชะอำ แคมปัส ซิตี้
จำกัดโดยผู้ชำระบัญชีจะต้องดำเนินการจัดการขายหรือขายทอดตลาดทรัพย์สิน
เพื่อนำเงินสดมาชำระหนี้ให้แก่เจ้าหนี้ของ บริษัท ชะอำ แคมปัส ซิตี้ จำกัด
ที่ได้ยื่นคำขอรับชำระหนี้เข้ามาในดคีล้มละลาย ตามสัดส่วนแห่งหนี้จนเสร็จสิ้นสมบูรณ์

7.2 บริษัท ไฟคัส เบนก้า จำกัด (ไรมอน แลนด์ ถือหุ้น 40%)

บริษัท ไฟคัส เบนก้า จำกัด ซึ่งเป็นบริษัทร่วมของบริษัท
ได้นำที่ดินค้ำประกันหนี้เงินกู้ของบริษัทอื่นซึ่งเป็นผู้ถือหุ้นในบริษัท ไรมอน จำกัด
และถูกเจ้าหนี้ยื่นฟ้องต่อศาลแพ่ง เมื่อวันที่ 11 กันยายน 2543 ในมูลหนี้ประมาณ 114 ล้านบาท
ซึ่งศาลได้มีคำพิพากษา เมื่อวันที่ 19 ธันวาคม 2545 ให้บริษัท ไฟคัส เบนก้า จำกัด
ร่วมกับลูกหนี้ชั้นต้น ชำระเงินต้นประมาณ 65 ล้านบาท พร้อมดอกเบี้ยในอัตราร้อยละ 16 ต่อปี
นับแต่วันที่ 1 กันยายน 2540 ถึงวันที่ 31 สิงหาคม 2542 และดอกเบี้ยในอัตราร้อยละ 15 ต่อปี
นับแต่วันที่ 1 กันยายน 2542 เป็นต้นไปจนกว่าจะชำระเสร็จแก่โจทก์ (นอกจากนี้ บริษัท ไฟคัส
เบนก้า จำกัด ยังได้นำที่ดินดังกล่าวค้ำประกันอันดับ 2 ให้แก่บริษัท มูลจำนอง 77 ล้านบาท)
ผลของคำพิพากษาทำให้บริษัทสูญเสียโอกาสในการนำที่ดินของ บริษัท ไฟคัส เบนก้า จำกัด แปลงนี้
มาพัฒนาต่อไป อย่างไรก็ดี บริษัทได้ชำระค่าหุ้นในบริษัท ไฟคัส เบนก้า จำกัด เต็มจำนวนแล้ว
จึงไม่มีภาระความรับผิดชอบใด ๆ ต่อ บริษัท ไฟคัส เบนก้า จำกัด อีก จึงไม่มีผลกระทบใด ๆ
ที่จะเกิดกับบริษัทในอนาคต